ચોમાસા પછી એટલે કે પહેલી ઓક્ટોબર, 2017ના રોજ નર્મદાના પાણીનો આવરો માત્ર 6103 ક્યુસેક હતો, જે અગાઉના વર્ષે આ તારીખે 64,493 ક્યુસેકનો હતો. સત્તાવાર રીતે નર્મદા કંટ્રોલ ઓથોરિટી તરફથી તમામ લાભાન્વિત રાજ્યોને જળફાળવણી અડધી કરી દેવાઈ હતી. છેલ્લાં 90 વર્ષની વરસાદ અને જળપ્રાપ્તિની માહિતીને આધારે એકદમ વૈજ્ઞાનિક અભ્યાસ કરીને, વર્ષ 1979માં એ. એન. ખોસલા એવોર્ડ જાહેર કરાયો હતો. એ મુજબ, નર્મદા યોજનાનું 28 મિલિયન એકર ફીટ પાણી ચાર રાજ્યોને ફાળવી શકાય એવો અંદાજ મુકાયો હતો. મધ્ય પ્રદેશને 18.25 મિ.એ.ફીટ, ગુજરાતને 9 મિ.એ.ફીટ, રાજસ્થાનને 0.52 મિ.એ.ફીટ અને મહારાષ્ટ્રને 0.25 મિ.એ.ફીટ પાણી ફાળવવાની જોગવાઈ કરાઈ હતી. આ વર્ષે જળઉપલબ્ધતા અડધી થતાં મધ્ય પ્રદેશને માત્ર 9.55 મિ.એ.ફીટ, ગુજરાતને માત્ર 4.9 મિ.એ.ફીટ, રાજસ્થાનને માત્ર 0.26 મિ.એ.ફીટ અને મહારાષ્ટ્રને માત્ર 0.13 મિ.એ.ફીટ પાણી મળે એ નિર્ણય ઓથોરિટી થકી થયો.